PRAVILNIK

O USLOVIMA, KRITERIJUMIMA I SADRŽINI PROJEKATA ZA SVE VRSTE GEOLOŠKIH ISTRAŽIVANJA

("Sl. glasnik RS", br. 45/2019)

**Član 1**

Ovim pravilnikom bliže se propisuju uslovi, kriterijumi i sadržaj projekata za sve vrste geoloških istraživanja, kao i projekata i izveštaja koji se odnose na istraživanja mineralnih resursa za dobijanje prirodnih građevinskih materijala i istraživanja hidrogeotermalnih i petrogeotermalnih resursa.

**Član 2**

Geološka istraživanja izvode se prema projektu geoloških istraživanja (u daljem tekstu: Projekat) za:

1) Osnovna geološka istraživanja;

2) Primenjena geološka istraživanja, i to za:

(1) inženjerskogeološka-geotehnička istraživanja;

(2) hidrogeološka istraživanja podzemnih voda i hidrogeotermalnih resursa;

(3) geološka istraživanja čvrstih mineralnih sirovina;

(4) geološka istraživanja nafte i prirodnog gasa;

(5) geološka istraživanja petrogeotermalnih resursa;

(6) geološka istraživanja mineralnih resursa za dobijanje prirodnih građevinskih materijala.

**Član 3**

Projekti se izrađuju u skladu sa Zakonom o rudarstvu i geološkim istraživanjima (u daljem tekstu: Zakon) i uslovima:

1) Zavoda za zaštitu prirode Srbije;

2) nadležnog zavoda za zaštitu spomenika kulture.

Projekti se izrađuju u skladu sa ograničenjima koja se odnose na:

1) izvorišta od posebnog značaja za regionalno snabdevanje vodom;

2) prostorni ili urbanistički plan nadležnog organa za poslove urbanizma.

**Član 4**

Projekti se izrađuju na osnovu geoloških, inženjersko-geoloških geotehničkih, hidrogeoloških i petrogeotermalnih kriterijuma u skladu sa pravilima struke, shodno cilju i vrsti geoloških istraživanja.

**Član 5**

Projekti sadrže:

1) opšte podatke o Projektu;

2) uslove Zavoda za zaštitu prirode Srbije;

3) uslove nadležnog Zavoda za zaštitu spomenika kulture;

4) tekstualni deo;

5) grafičke priloge.

**Član 6**

Opšti podaci o Projektu obuhvataju:

1) naziv projekta i privrednog društva, odnosno drugog pravnog lica ili preduzetnika koji je Projekat uradio; potpis glavnog i/ili odgovornog projektanta sa leve i ovlašćenog lica za zastupanje privrednog društva, odnosno drugog pravnog lica ili preduzetnika, sa desne strane naslovne stranice Projekta, zavodni delovodni broj, mesto i datum izrade projekta;

2) spisak stručnih saradnika na izradi Projekta sa svojeručnim potpisima;

3) dokaz da privredno društvo, odnosno drugo pravno lice ili preduzetnik koji je Projekat uradio, ispunjava uslove propisane zakonom za obavljanje delatnosti izrade geoloških projekata;

4) dokaze da glavni projektant i/ili odgovorni projektant, u pogledu stručne spreme i radnog iskustva, ispunjava uslove propisane zakonom za obavljanje poslova izrade geoloških projekata.

**Član 7**

Tekstualni deo Projekta iz člana 2. stav 1. tačka 1) i tačka 2) podtač. (1)-(4) ovog pravilnika sadrži:

1) projektni zadatak;

2) sadržaj, koji čine:

(1) uvod,

(2) opšti podaci o istražnom prostoru,

(3) prikaz geološke građe istražnog prostora,

(4) pregled ranije izvršenih geoloških istraživanja, osim kod vršenja istraživanja petrogeotermalnih resursa i mineralnih resursa za dobijanje prirodnih građevinskih materijala,

(5) projektna rešenja izvođenja geoloških istraživanja,

(6) obrazloženje predloženih geoloških istraživanja čvrstih mineralnih sirovina,

(7) obrazloženje predložene metodike geoloških istraživanja za čvrste mineralne sirovine i naftu i prirodi gas,

(8) predmer sa opisom i tehničkim uslovima izvođenja geoloških istražnih radova,

(9) dinamika izvođenja geoloških istražnih radova,

(10) finansijski predračun geoloških istraživanja,

(11) geološko-ekonomsko obrazloženje Projekta,

(12) mere bezbednosti i zdravlja na radu i zaštite od požara, kao i mere zaštite životne sredine i objekata kulturne baštine,

(13) spisak literature korišćene za izradu Projekta.

**Član 8**

Projektni zadatak izrađuje i potpisuje naručilac Projekta (investitor), odnosno rukovodilac Geološkog zavoda Srbije u slučaju vršenja osnovnih geoloških istraživanja, a projektni zadatak sadrži osnovne podatke o: vrsti geoloških istraživanja, lokalitetu, koordinatama prelomnih tačaka istražnog prostora, na kojem se mogu izvršiti svi neophodni geološki radovi na osnovu kojih se može definisati ležište neke mineralne sirovine, odnosno svi potrebni geološki radovi u cilju utvrđivanja inženjersko-geoloških i hidrogeoloških parametara geološke sredine, cilju, nameni i očekivanim rezultatima istraživanja.

**Član 9**

Uvod sadrži:

1) razloge za izradu Projekta i očekivane rezultate;

2) uslove pod kojima je Projekat urađen;

3) učesnike u izradi Projekta;

4) vreme izrade Projekta i planirano vreme realizacije geoloških istraživanja.

**Član 10**

Opšti podaci o istražnom prostoru sadrže:

1) geografski položaj i koordinate prelomnih tačaka istražnog prostora, naziv lista topografske karte i osnovne geološke karte koje obuhvataju istražni prostor;

2) geomorfološke i hidrološke karakteristike istražnog prostora;

3) vrstu mineralnog resursa;

4) naziv lokaliteta;

5) klimatske prilike;

6) naseljenost istražnog prostora;

7) broj katastarske parcele kod vršenja istraživanja petrogeotermalnih resursa i prirodnih građevinskih materijala;

8) saobraćajnu infrastrukturu regiona.

**Član 11**

Prikaz geološke građe istražnog prostora sadrži opis:

1) litostratigrafskih (ili formacionih) jedinica koje učestvuju u geološkom sastavu terena na kome se planira izvođenje geoloških istraživanja i njegove okoline;

2) strukturno-tektonskih karakteristika istražnog prostora i njegove okoline.

**Član 12**

Pregled ranije izvršenih osnovnih geoloških istraživanja sadrži:

1) istorijat istraživanja;

2) pregled primenjenih metoda i područja izvedenih geoloških istraživanja;

3) kritički osvrt na primenjene metode osnovnih geoloških istraživanja, dostignuti stepen istraženosti i pouzdanosti raspoloživih podataka.

Na osnovu podataka ranije izvršenih geoloških istraživanja daje se sažet prikaz naturalnih pokazatelja geološko-ekonomske ocene i mišljenje o perspektivnosti istražnog prostora u pogledu prisustva mineralnih ili drugih geoloških resursa, ili pogodnosti geološke sredine za potrebe gradnje i/ili druge namene, shodno predmetu istraživanja.

**Član 13**

Pregled ranije izvršenih inženjersko-geološko-geotehničkih geoloških istraživanja sadrži:

1) istorijat istraživanja;

2) lokacije koje su istraživane;

3) pregled primenjenih metoda i obima izvedenih istraživanja;

4) kritički osvrt na primenjenu metodiku istraživanja, dostignuti stepen istraženosti i pouzdanosti raspoloživih podataka; kratak prikaz geoloških i inženjersko-geoloških-geotehničkih karakteristika istražnog prostora sa zaključkom o pogodnosti terena sa aspekta predmetnih istraživanja.

**Član 14**

Pregled ranije izvršenih hidrogeoloških istraživanja podzemnih voda i hidrogeotermalnih resursa sadrži:

1) istorijat istraživanja;

2) pregled primenjenih metoda i obima istraživanja;

3) lokacije koje su istraživane sa prikazom istraživanih resursa podzemnih voda i postignutih rezultata istraživanja;

4) kritički osvrt na primenjenu metodiku hidrogeoloških istraživanja, dostignuti stepen istraženosti i pouzdanosti raspoloživih podataka, na osnovu kojih se donosi mišljenje o perspektivnosti istražnog prostora u pogledu pronalaženja novih ležišta podzemnih voda i/ili hidrogeotermalnih resursa.

**Član 15**

Pregled ranije izvršenih geoloških istraživanja čvrstih mineralnih sirovina sadrži:

1) istorijat istraživanja;

2) pregled primenjenih metoda i obima istraživanja;

3) opis lokacija koje su istraživane sa prikazom postignutih rezultata;

4) kritički osvrt na primenjenu metodiku istraživanja, dostignuti stepen istraženosti i pouzdanosti raspoloživih podataka o izvršnim istraživanjima;

5) sažet prikaz pokazatelja geološko-ekonomske ocene, na osnovu kojih se donosi mišljenje o perspektivnosti (rudnoj potencijalnosti) istražnog prostora u celini, ili u pojedinim delovima, u odnosu na istraživani mineralni resurs, odnosno mineralnu sirovinu.

**Član 16**

Pregled ranije izvršenih geoloških istraživanja nafte i prirodnog gasa sadrži:

1) istorijat istraživanja;

2) pregled primenjenih metoda istraživanja;

3) lokacije koje su istraživane;

4) obim i gustinu istražnih radova za svaku od primenjenih metoda.

Na osnovu podataka ranije izvršenih istraživanja daje se:

1) kritički osvrt na primenjenu metodiku istraživanja, dostignuti stepen istraženosti i pouzdanosti raspoloživih podataka o izvršnim istraživanjima;

2) prikaz geoloških i naftno-geoloških karakteristika istražnog prostora;

3) prikaz pokazatelja geološko-ekonomske ocene istražnog prostora.

**Član 17**

Projektna rešenja izvođenja osnovnih geoloških istraživanja sadrže prikaz svih planiranih istražnih aktivnosti i obrazloženje predložene metodike istraživanja koja će biti primenjena radi upoznavanja i utvrđivanja:

1) geološke građe istražnog prostora;

2) metalogenetskih/mineragenetskih (ili ugljonosnih, naftonosnih, hidrogeoloških, geotermalnih, inženjersko-geoloških ili geoekoloških) karakteristika istražnog prostora;

3) potencijala istraživanog prostora u pogledu izdvajanja perspektivnih sredina za pronalaženje mineralnih resursa, ili resursa podzemnih voda i/ili geotermalnih resursa, ili podobnosti geološke sredine za potrebe gradnje (ili sanacije i rekultivacije, prostornog i/ili urbanističkog planiranja, zaštite životne sredine ili očuvanja geodiverziteta i zaštite objekata geonasleđa i sl.).

**Član 18**

Projektna rešenja izvođenja inženjersko-geoloških-geotehničkih istraživanja sadrže prikaz odgovarajućeg metodskog postupka u odnosu na konkretna inženjersko-geološka istraživanja i obrazloženje predložene metodike istraživanja za sve planirane istražne radove radi upoznavanja i utvrđivanja:

1) inženjersko-geoloških-geotehničkih, hidrogeoloških, seizmičkih, strukturno-tektonskih i drugih karakteristika terena;

2) egzogeodinamičkih procesa i pojava (klizišta, odrona, sleganja tla, rizika od plavljenja i dr.), sa posebnim osvrtom na stabilnost terena, objekata i sigurnost ljudi, kao i uzroka njihovog nastanka, dinamike razvoja i mogućnosti saniranja;

3) inženjersko-geološke klasifikacije terena sa stanovišta seizmičke mikro rejonizacije i podobnosti za gradnju;

4) inženjersko-geoloških i geotehničkih uslova gradnje objekata (ili sanacije i rekultivacije, ili zaštite, ili za potrebe prostornog i/ili urbanističkog planiranja).

**Član 19**

Projektna rešenja izvođenja hidrogeoloških istraživanja podzemnih voda i hidrogeotermalnih resursa daju se u zavisnosti od stepena istraženosti i svrhe hidrogeoloških istraživanja i sadrže obrazloženje predložene metodike istraživanja koja će biti primenjena u cilju bližeg upoznavanja i utvrđivanja:

1) geoloških i hidrogeoloških karakteristika istražnog prostora;

2) izdvajanja perspektivnih sredina u pogledu mogućnosti pronalaženja kolektora, odnosno ležišta podzemnih voda;

3) prostornog položaja, izdašnosti vodonosne sredine i njene rejonizacije prema stepenu izdašnosti;

4) hidrogeoloških parametara i svojstava vodonosne sredine, a kod zatvorenih i poluzatvorenih sistema (ležišta) i njihove povlate;

5) resursa i rezervi podzemnih voda ili hidrogeotermalnih resursa i njihove klasifikacije;

6) mogućnosti regulacije režima i veštačkog prihranjivanja izdani ili reinjektiranja obnovljivih (revitalizovanih) hidrogeotermalnih resursa;

7) hidrogeoloških i hidrotehničkih uslova korišćenja podzemnih voda i njihove sanitarne i druge zaštite;

8) remedijacije podzemnih voda i geološke sredine.

**Član 20**

Projektna rešenja izvođenja geoloških istraživanja čvrstih sirovina obuhvataju prikaz i obrazloženje predložene metodike istraživanja i svih planiranih istražnih radova radi bližeg upoznavanja i utvrđivanja:

1) geoloških i metalogenetskih (mineragenetskih ili ugljonosnih) karakteristika istražnog prostora, odnosno geološke građe, tektonskog sklopa, mineralnog sastava, tehnoloških (metalurških) tipova i drugih relevantnih karakteristika rudne mineralizacije čije se prisustvo očekuje;

2) uslova za klasifikaciju mineralnih resursa i rezervi.

**Član 21**

Projektna rešenja izvođenja geoloških istraživanja nafte i prirodnog gasa daju se saglasno geološko-geofizičkoj interpretaciji raspoloživih (dostupnih) podataka, odnosno stepenu poznavanja geološke građe terena i sadrže obrazloženje predložene metodike istraživanja za sve vrste istražnih radova radi bližeg upoznavanja i utvrđivanja:

1) geoloških karakteristika istražnog prostora, odnosno litofacijalnih tipova stena i strukturno-tektonskih odnosa;

2) naftno-geoloških karakteristika istražnog prostora ili modela ležišta, odnosno pretpostavljenog matičnog naftno-gasnog potencijala;

3) uslova za klasifikaciju i kategorizaciju resursa i rezervi nafte i gasa.

**Član 22**

Projektna rešenja izvođenja istraživanja petrogeotermalnih istraživanja sadrže plan aktivnosti (postupaka) i prikaz najpogodnije varijante istraživanja uvažavajući realno stanje na terenu (prisustvo stambenih, infrastrukturnih i drugih objekata i sl.) i obrazloženje predložene metodike istraživanja radi bližeg upoznavanja i utvrđivanja:

1) petrogeoloških karakteristika istražnog prostora;

2) petrogeotermalnih svojstava geološke sredine (temperature po dubini, toplote provodljivosti, lokalnog geotermalnog gradijenta i sl.);

3) parametara toplotne provodljivosti stena;

4) uslova i mogućnosti korišćenja toplote stenskih masa;

5) očekivane količine petrogeotermalne energije;

6) proračuna potrebne količine energije za grejanje (ili hlađenje) objekta za koji se radi projektna dokumentacija.

**Član 23**

Projektna rešenja izvođenja geoloških istraživanja mineralnih resursa za dobijanje prirodnih građevinskih materijala sadrže prikaz i obrazloženje predloženih istražnih radova radi bližeg upoznavanja karakteristika geološke sredine, odnosno utvrđivanja i ispitivanja mineralnih resursa za dobijanje prirodnih građevinskih materijala, i to:

1) njihove pripadnosti određenom genetskom tipu, geološkoj i/ili rudonosnoj formaciji;

2) petrološkog i mineralnog sastava;

3) veličine, oblika i prostornog položaja pretpostavljenog geološkog tela;

4) kvaliteta, odnosno fizičko-mehaničkih i drugih karakteristika.

Na osnovu elemenata iz stava 1. ovog člana izvodi se zaključak o količinama i kvalitetu pretpostavljenog mineralnog resursa i mogućnostima njegovog korišćenja (primene).

**Član 24**

Obrazloženje predloženih geoloških istraživanja čvrstih mineralnih sirovina za potrebe upoznavanja metalogenetskih (mineragenetskih ili ugljonosnih) karakteristika istražnog prostora i istraživane mineralne sirovine, daje se radi utvrđivanja:

1) perspektivnih geoloških sredina za pronalaženje mineralnih resursa;

2) kontrolnih faktora prostornog razmeštaja mineralizovanih (ili ugljonosnih) geoloških tela, odnosno rudnih tela i ležišta mineralnih sirovina (magmatski, strukturni, litološki i dr.);

3) potencijala istražnog prostora u pogledu pronalaženja ležišta mineralnih sirovina;

4) geoloških karakteristika mineralizovanih (ili ugljonosnih) prostora, odnosno rudnih tela i ležišta mineralnih sirovina, i to:

(1) njihovog oblika i veličine (dimenzija),

(2) njihove pripadnosti određenim rudonosnim formacijama i genetskim tipovima,

(3) mineralnog sastava, odnosno sadržaja korisnih i štetnih komponenata i karaktera njihove raspodele u mineralizovanom prostoru (ili rudnom telu i ležištu),

(4) strukturno-teksturnih tipova rudne mineralizacije odnosno rude,

(5) zahvaćenosti mineralizovanog (ili ugljonosnog) geološkog prostora, odnosno rudnih tela i ležišta mineralnih sirovina postrudnom tektonikom i dr.

**Član 25**

Obrazloženje predložene metodike geoloških istraživanja čvrstih mineralnih sirovina za potrebe klasifikacije resursa i rezervi, odnosno prevođenja mineralnih resursa u rudne rezerve, daje se radi upoznavanja:

1) ležišnih uslova, prostornog položaja, prostiranja, veličine, oblika i građe ležišta, odnosno rudnih tela, svih korisnih i štetnih mineralnih supstanci, njihovog međusobnog odnosa i prostorne razmeštenosti;

2) hemijskog sastava, fizičko-hemijskih, fizičko-mehaničkih, tehnoloških (metalurških) i drugih svojstava mineralnih sirovina, kao i mogućnosti njihove primene;

3) tektonskih, geotehničkih (inženjersko-geoloških, inženjersko-hidrogeoloških, geomehaničkih) i drugih parametara koji određuju uslove izvođenja eksploatacionih radova;

4) faktora geološko-ekonomske ocene: metalogenetskih (mineragenetskih ili ugljonosnih), strukturno-tektonskih, genetskih, strukturno-morfoloških, mineraloško-petrografskih, inženjersko-geoloških, hidrogeoloških, tehničko-eksploatacionih, tehnoloških (metalurških), regionalnih, ekonomskih (uključujući finansijsku analizu i procenu rizika), tržišnih, pravno-zakonodavnih, ekoloških, socijalnih i državno-strateških, kao i iz njih izvedenih naturalnih i vrednosnih pokazatelja na osnovu kojih se vrši klasifikacija mineralnih resursa i rezervi.

**Član 26**

Obrazloženje predložene metodike geoloških istraživanja nafte i prirodnog gasa u cilju definisanja geoloških i naftno-geoloških karakteristika istražnog prostora, odnosno resursa i rezervi nafte i gasa daje se radi utvrđivanja:

1) perspektivnog prostora za formiranje ležišta nafte i gasa;

2) naftno-matičnog potencijala i genetskog modela ležišta;

3) prostornog razmeštaja potencijalnih ležišta nafte i gasa (strukturno-tektonskih, litoloških, stratigrafskih i dr.);

4) mogućnosti otkrivanja ležišta nafte i gasa na izdvojenim potencijalnim lokalitetima;

5) geoloških karakteristika potencijalnih ležišta (položaja i veličine, kolektorskih svojstva, ležišnih uslova, fizičko-hemijskih osobina fluida i dr.);

6) tehnološko-tehničkih uslova i mogućnosti eksploatacije nafte i gasa.

**Član 27**

Predmer sa opisom i tehničkim uslovima izvođenja osnovnih geoloških istražnih radova sadrži:

1) izbor najracionalnije varijante istraživanja, odnosno optimalnih istražnih postupaka i metoda (terenskih, laboratorijskih, kabinetskih), shodno vrsti i cilju istraživanja;

2) vrstu i obim projektovanih radova;

3) detaljan opis planiranih aktivnosti (primenjenih tehnika i procedura), poželjno sa kratkim komentarom o mogućnostima i očekivanim rezultatima projektovanih metoda.

**Član 28**

Predmer sa opisom i tehničkim uslovima izvođenja inženjersko-geoloških-geotehničkih istraživanja geoloških istražnih radova sadrži:

1) izbor i prikaz odgovarajuće varijante istraživanja u odnosu na konkretnu inženjersko-geološku problematiku koja se rešava, odnosno optimalnih istražnih postupaka i metoda (terenskih, laboratorijskih, kabinetskih), uvažavajući realno stanje na terenu (prisustvo infrastrukturnih, stambenih i drugih objekata i sl.);

2) vrstu i obim projektovanih radova;

3) detaljan opis tehničkih uslova izrade svakog istražnog rada u okviru istražnog prostora (poželjno sa grafičkim prikazom);

4) način oprobovanja u cilju dobijanja inženjerskogeoloških i/ili geotehničkih parametara, shodno potrebama u pogledu planirane gradnje ili drugih potreba.

**Član 29**

Predmer sa opisom i tehničkim uslovima izvođenja hidrogeoloških istražnih radova podzemnih voda i hidrogeotermalnih resursa geoloških sadrži:

1) vrstu i obim projektovanih radova;

2) detaljan opis tehničkih uslova izrade istražne bušotine i/ili drugih istražnih radova, (prikaz testa crpljenja i drugih metoda radi utvrđivanja količine i hidro-dinamičkog režima podzemne vode);

3) uzorkovanje podzemnih voda za potrebe izrade analiza (hemijskih, radioloških, bakterioloških, balneoloških i dr.) u cilju ocene kvaliteta podzemnih voda, shodno očekivanjima u pogledu njene primene.

**Član 30**

Predmer sa opisom i tehničkim uslovima izvođenja geoloških istražnih radova čvrstih mineralnih sirovina sadrži:

1) izbor i prikaz najracionalnije varijante istraživanja, odnosno optimalnih istražnih postupaka i metoda (terenskih, laboratorijskih, kabinetskih);

2) vrstu i obim projektovanih radova;

3) opis tehničkih uslova izrade svakog istražnog rada sa nazivom izdvojenih perspektivnih lokaliteta u okviru istražnog prostora (sa grafičkim prikazom), sa posebnim osvrtom na eventualno postojanje rizika u odnosu na bezbednost i sigurnost ljudi, prirodu i materijalna dobra;

4) lokalne uslove za realizaciju projektovanih istraživanja (transportne prilike, snabdevanje energijom, snabdevanje vodom, smeštajne i druge prilike i sl.).

Opis projektovanih geoloških istražnih radova sadrži:

1) prikaz primenjene metode i detaljan opis njenih bitnih karakteristika i mogućnosti, rastojanja između istražnih radova, gustine osmatranja ili oprobovanja i dr.;

2) vrstu i konstruktivne elemente istražnog rada: raskopa, istražnog bušenja i rudarskih istražnih radova (potkopa, niskopa, uskopa i dr.) i način njihove izrade;

3) metode oprobavanja i tehnike uzimanja proba (na primer: od celog jezgra istražne bušotine ili polovine jezgra sečenog po dužini i sl.), planiranih laboratorijskih i tehnoloških metoda i procedura, kontrole kvaliteta i dr.

**Član 31**

Predmer sa opisom i tehničkim uslovima izvođenja geoloških istražnih radova nafte i prirodnog gasa sadrži:

1) izbor i prikaz najracionalnije varijante istraživanja, odnosno optimalnih istražnih postupaka i metoda;

2) obim projektovanih radova sa mikrolokacijom svakog istražnog rada;

3) bitne konstruktivne karakteristike i detaljan opis tehničkih uslova izrade svakog istražnog rada;

4) lokalne uslove za realizaciju projektovanih istraživanja (transportne prilike, snabdevanje energijom, snabdevanje vodom, smeštajne i druge prilike).

Opis istražnih radova iz stava 1. ovog člana sadrži prikaz i detaljan opis svih projektovanih metoda istraživanja (geoloških, geohemijskih, geofizičkih i dr. - terenskih, laboratorijskih i kabinetskih).

**Član 32**

Predmer sa opisom i tehničkim uslovima izvođenja istražnih radova petrogeotermalnih resursa sadrži:

1) vrstu i obim projektovanih radova;

2) detaljan opis projektovane istražne sonde;

3) izvođenje testova u cilju određivanje parametara toplotne provodljivosti stena na licu mesta i/ili u laboratorijskim uslovima, sa posebnim osvrtom na mogućnost i značaj korišćenja ispitivanog petrogeotermalnog resursa.

**Član 33**

Predmer sa opisom i tehničkim uslovima izvođenja istražnih radova mineralnih resursa za dobijanje prirodnih građevinskih materijala sadrži:

1) vrstu i obim projektovanih radova;

2) opis primenjenih metoda, odnosno konstruktivnih elemenata i tehničkih uslova izrade svakog istražnog rada (raskopa, istražne bušotine i sl.);

3) opis metode oprobavanja i tehnike uzimanja proba za planirana laboratorijska (fizičko-mehanička, hemijska i dr.) ispitivanja.

**Član 34**

Dinamika izvođenja geoloških istražnih radova za prvu istražnu godinu se prikazuje u vidu tabelarnog plana rada po mesecima, a u slučaju višegodišnjih istraživanja, za drugu i svaku narednu istražnu godinu, dinamika se prikazuje u vidu godišnjeg plana rada po kvartalima.

**Član 35**

Finansijski predračun geoloških istraživanja sadrži jedinične cene za svaki istražni rad na bazi prosečnih tržišnih cena u vreme projektovanja, iskazanih u dinarima.

Cena geoloških istražnih radova može biti prikazana i u stranoj valuti, kao uporedna, sa naznakom vrednosti strane valute na dan izrade Projekta.

**Član 36**

Geološko-ekonomsko obrazloženje Projekta sadrži uporednu analizu očekivanih rezultata, iskazanih preko naturalnih (i vrednosnih, ako postoje) geoloških pokazatelja i projektovanih troškova geoloških istraživanja, radi sagledavanja ekonomske opravdanosti predloženih istraživanja.

**Član 37**

Mere bezbednosti i zdravlja na radu i zaštite od požara, kao i mere zaštite životne sredine i objekata kulturne baštine, koje je pri izvođenju istražnih radova nosilac istraživanja dužan da sprovodi radi zaštite života i zdravlja ljudi, imovine, očuvanja prirode i kulturnih dobara u skladu sa pratećim propisima, standardima, odnosno izdatim uslovima nadležnih ustanova, čine sastavni deo tekstualnog dela Projekta.

**Član 38**

Spisak literature korišćene za izradu Projekta, sadrži:

1) redni broj publikovanog rada i/ili fondovskog dokumenta;

2) prezime i prvo slovo imena autora;

3) godinu objavljivanja publikovanog rada ili izrade fondovskog dokumenta;

4) naziv publikovanog rada i/ili fondovskog dokumenta;

5) naziv privrednog društva, odnosno drugog pravnog lica ili preduzetnika koji je vlasnik korišćenog dokumenta ili fonda koji raspolaže geološkom dokumentacijom.

**Član 39**

Grafički prilozi sadrže:

1) preglednu topografsku kartu 1:25.000 (ili u drugoj pogodnoj razmeri), sa ucrtanom granicom i koordinatama prelomnih tačaka istražnog prostora;

2) geološku (ili hidrogeološku, inženjersko-geološku ili strukturnu) kartu istražnog prostora i njegove okoline, razmere 1:100.000 (ili u drugoj pogodnoj razmeri), sa ucrtanom granicom i koordinatama prelomnih tačaka istražnog prostora i prikazom projektovanih istražnih radova;

3) geološke planove i prognozne geološke profile u pogodnoj razmeri sa grafičkim prikazom projektovanih istražnih radova (istražne bušotine i dr.);

4) grafički prikaz ranije izvršenih i novoprojektovanih geoloških istraživanja u pogodnoj razmeri, osim u slučaju istraživanja mineralnih resursa za dobijanje prirodnih građevinskih materijala i petrogeotermalnih resursa, kao i inženjersko-geoloških-geotehničkih istraživanja.

**Član 40**

Kada se vrše izmene i/ili dopune Projekata u skladu sa članom 44. stav 3. Zakona, čija je realizacija u toku, izmene i dopune Projekta sadrže:

1) uvod, u kome su obrazloženi razlozi i potreba za izmenom i/ili dopunom prethodnih (odobrenih) projektnih rešenja;

2) projektna rešenja izvođenja geoloških istraživanja;

3) predmer sa opisom i tehničkim uslovima izvođenja istražnih radova;

4) dinamiku izvođenja istražnih radova;

5) finansijski predračun geoloških istraživanja.

Grafički prilozi se rade saglasno vrsti i cilju geoloških istraživanja, odnosno predloženoj metodi istraživanja.

**Član 41**

Izveštaji koji se odnose na istraživanja mineralnih resursa za dobijanje prirodnih građevinskih materijala i petrogeotermalnih resursa sadrže:

1) podatke o mineralnom resursu i istražnom prostoru (vrsta mineralnog resursa, naziv lokaliteta, broj katastarske parcele ili koordinate istražnog prostora i sl.);

2) mišljenje o perspektivnosti istražnog prostora u odnosu na mineralni resurs, čije se prisustvo očekuje;

3) zaključak o pretpostavljenoj količini mineralnih resursa za dobijanje građevinskih materijala, odnosno o pretpostavljenoj količini raspoložive petrogeotermalne energije koja se može dobiti iz ispitivanjem zahvaćenih stenskih masa.

**Član 42**

Danom stupanja na snagu ovog pravilnika prestaje da važi Pravilnik o sadržini projekata geoloških istraživanja i elaborata o rezultatima geoloških istraživanja ("Službeni glasnik RS", broj 51/96) osim odredbi čl. 24-35.

**Član 43**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".